SYNEX วิ่ง 3% รับปัจจัยบวก “ไอโฟน 13”-ดีมานด์ไอทีโตเด่น โบรกฯชูเป้า 31 บ.
SYNEX วิ่ง 3% โบรกฯชูเป้า 31 บ. มองปัจจัยบวกจาก “ไอโฟน 13” อีกทั้งภาพรวมยอดขายคอมพิวเตอร์และชิ้นส่วนยังได้ประโยชน์จากการเติบโตของอุตสาหกรรม IT
29 ต.ค. 2564

ผู้สื่อข่าวรายงานว่าวันนี้ (29 ต.ค. 2564) ราคาหุ้นบริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 14.53 น. อยู่ที่ระดับ 25.25 บาท เพิ่มขึ้น 0.75บาท หรือ 3.06% โดยทำจุดสูงสุดที่ 25.50 บาท และทำจุดต่ำสุดที่ 24.20 บาท ด้วยมูลค่าการซื้อขาย 125.99 ล้านบาท

บริษัท หลักทรัพย์คิงส์ฟอร์ด จำกัด (มหาชน) ระบุในบทวิเคราะห์ (28 ต.ค. 2564) ว่า ปัจจัยบวกจาก iPhone13 ได้เสียงตอบรับที่ดี ภาพรวมยอดขายคอมพิวเตอร์และชิ้นส่วนยังได้ประโยชน์จากการเติบโตของอุตสาหกรรม IT (รวมถึงงานคอมพิวเตอร์กราฟิก/การ Streaming/การขุดเหรียญคริปโตฯ) ขณะที่ยอดขายฝั่งมือถือและอุปกรณ์ที่เกี่ยวข้องได้แรงหนุนจากการเปลี่ยนถ่ายเทคโนโลยี 4G เป็น 5G
นอกจากนี้บริษัทยังมีแผนที่จะเปิดตัว House Brand ในสินค้า 3 กลุ่มใหญ่ (กลุ่ม Mobile/Accessories, กลุ่มอุปกรณ์ต่อพ่วงกลุ่ม Gaming, อุปกรณ์ต่อพ่วงสำหรับคอมพิวเตอร์) และการเข้าไปรุกทำตลาด IT มือสอง (SWOPMART; ร่วมกับ SCB10X) ทั้งนี้ตลาดคาด EPS ปี 2564 และ ปี 2565 จะขยายต่อเนื่องจากปี 2563 ที่ 0.76 บาท/หุ้น มาอยู่ที่ 0.91 บาท/หุ้น, และ 1.10 บาท/หุ้น ตามลำดับ ยังคงคำแนะนำ “ซื้อ” ราคาเป้าหมาย 31 บาท
 
 
 